สมุทรสาคร เมืองอันดับ 1 อาหารทะเลแปรรูป
ทำไม จังหวัดเล็ก ๆ แห่งนี้ ถึงกลายเป็นเมืองส่งออกอาหารทะเลแปรรูปของไทย ? ลงทุนแมนจะเล่าให้ฟัง
1 พ.ย. 2565

สมุทรสาคร เมืองอันดับ 1 อาหารทะเลแปรรูป /โดย ลงทุนแมน
รู้ไหมว่าอาหารทะเล ถูกแปรรูปที่ “จังหวัดสมุทรสาคร” มากที่สุดในประเทศไทย
ปีที่ผ่านมา มีมูลค่าสูงถึง 82,422 ล้านบาทเลยทีเดียว
หรือพูดอีกอย่างคือ กว่า 50% ของอาหารทะเลในประเทศไทยถูกนำมาแปรรูปที่นี่
โดยมีผลิตภัณฑ์หลัก ๆ ก็เช่น กุ้งกระป๋อง ทูน่ากระป๋อง เรียกได้ว่าเป็นสินค้าไทย ที่สามารถตีตลาดไปทั่วโลก
เรามาดูกันว่าทำไม จังหวัดเล็ก ๆ แห่งนี้ ถึงกลายเป็นเมืองส่งออกอาหารทะเลแปรรูปของไทย ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
สมุทรสาครเป็นจังหวัดเล็ก ๆ มีพื้นที่เพียง 872 ตร.กม. 
แต่ก็มีความสำคัญกับเศรษฐกิจไทยพอสมควร เพราะมีโรงงานอุตสาหกรรม มากถึง 6,000 แห่ง
ซึ่งเหตุผลที่มีโรงงานมากขนาดนี้ เป็นเพราะว่าที่ตั้งไม่ไกลจากกรุงเทพฯ มากนัก จึงสะดวกต่อการขนส่ง ทั้งทางบกและทางน้ำไปยังจังหวัดใกล้เคียง
แต่ต้องบอกว่า สมุทรสาครไม่ได้มีแค่โรงงานเท่านั้น เพราะจังหวัดแห่งนี้ ยังเป็น 1 ใน 4 สะพานปลาของประเทศไทย ที่มีปริมาณการขายอาหารทะเลมากที่สุดอีกด้วย
โดยในช่วงก่อนโควิด 19 มูลค่าการซื้อขายอาหารทะเลที่นี่เฉลี่ยแล้ว สูงกว่า 1,000,000 บาทต่อวัน เลยทีเดียว
ด้วยความได้เปรียบด้านทำเล ที่อยู่ใกล้กับกรุงเทพฯ และมีปริมาณการซื้อขายอาหารทะเลต่อวันที่สูงมากขนาดนี้ จึงทำให้สมุทรสาครกลายเป็นเมืองที่มีความสำคัญ ต่ออุตสาหกรรมอาหารทะเลแปรรูป
ซึ่งในช่วง 9 เดือนแรกของปีนี้ สามารถสร้างรายได้เข้าประเทศมากกว่า 98,000 ล้านบาท
นอกจากเรื่องที่ตั้งและปริมาณการซื้อขายแล้ว สมุทรสาครก็ยังมีความได้เปรียบอีกอย่างน้อย 3 เรื่อง
โดยเรื่องแรกเลย คือ “มีธุรกิจอาหารทะเลแบบครบวงจร”
ก็ต้องบอกว่าอุตสาหกรรมอาหารทะเล ไม่ได้มีแค่โรงงานแปรรูปเท่านั้น
แต่ยังต้องอาศัยส่วนประกอบอื่น ๆ ในระบบ เช่น แพปลา ห้องเย็น และเรือประมงอีกด้วย
ซึ่งเรือประมงก็จะทำหน้าที่จัดหาสัตว์น้ำ จากนั้นจึงไปขายต่อให้แพปลา ส่วนห้องเย็นก็จะเก็บรักษาและขนส่งไปยังโรงงานแปรรูปอาหารทะเลต่อไป
ทั้งหมดนี้ เรียกได้ว่าสมุทรสาครมีเครือข่ายธุรกิจครบวงจรมากที่สุดในประเทศ โดยมีจำนวนธุรกิจประมงและแปรรูปอาหารทะเล จำนวน 161 ราย โดยแบ่งออกเป็น
- ธุรกิจห้องเย็น 74 ราย
- ธุรกิจอาหารทะเลกระป๋อง 29 ราย 
- อื่น ๆ 58 ราย
ซึ่งก็ต้องบอกว่า ปริมาณสัตว์น้ำทั้งหมดที่อยู่ในอุตสาหกรรมอาหารทะเลแปรรูป มีจำนวน 2.2 ล้านตัน ถูกแปรรูปที่สมุทรสาครถึงครึ่งหนึ่งเลยทีเดียว
โดยเฉพาะปลาทูน่า ทั้งที่จับได้ในประเทศและนำเข้ามา ก็ถูกแปรรูปเป็นผลิตภัณฑ์ทูน่ากระป๋อง ถึง 3 ใน 4 ของผลผลิตทั้งหมด และทำให้ไทยกลายเป็นผู้ส่งออกอันดับ 1 ในด้านนี้อีกด้วย
เรื่องต่อมาที่ทำให้สมุทรสาครเป็นเบอร์ 1 ในด้านนี้ 
นั่นคือ “มีโรงงานแปรรูปอาหารทะเลขนาดใหญ่”
โดยตัวอย่างบริษัทอาหารทะเลแปรรูปในจังหวัดสมุทรสาคร ก็เช่น บริษัท ไทยยูเนี่ยน กรุ๊ป จำกัด (มหาชน) ซึ่งมีมูลค่าเกือบแสนล้านบาทในตลาดหุ้นไทย และมีเครือข่ายส่งออกไปทั่วโลก
และยังมีบริษัท เอเชี่ยนซี คอร์ปอเรชั่น จำกัด (มหาชน) ผู้ผลิตและจำหน่ายสัตว์น้ำแช่แข็ง รวมไปถึงผลิตภัณฑ์แปรรูปอื่น ๆ ก็อยู่ในตลาดหุ้นไทยด้วยเช่นกัน
อีกเรื่องหนึ่งที่สำคัญไม่แพ้กัน คือ 
“มีแรงงานต่างชาติเป็นจำนวนมาก”
แรงงานต่างชาตินี้ ก็มาจากประเทศเพื่อนบ้านของไทย เช่น เมียนมา ลาว และกัมพูชา โดยคาดการณ์ว่า มีแรงงานกลุ่มนี้ในจังหวัดสมุทรสาคร มากถึง 221,000 คน
เรียกได้ว่า สมุทรสาครมีแรงงานต่างชาติมากเป็นอันดับ 2 ของประเทศ ซึ่งธุรกิจอาหารทะเลแปรรูปมีความต้องการแรงงานสูง เพราะต้องใช้ความพิถีพิถันในกระบวนการผลิต ที่เครื่องจักรไม่สามารถทดแทนในบางงานได้
จากข้อได้เปรียบทั้งหมดที่พูดมานี้ จึงเป็นเหตุผลที่ว่า ทำไมสมุทรสาคร ถึงกลายเป็นเมืองส่งออกอาหารทะเลแปรรูปที่สำคัญของประเทศไทย
และแม้ว่าจะเป็นเพียงจังหวัดเล็ก ๆ ที่ดูเหมือนไม่มีอะไร แต่ก็สามารถขับเคลื่อนเศรษฐกิจไทยได้อย่างต่อเนื่อง
ปัจจุบัน อาหารทะเลแปรรูปเหล่านี้ ก็ได้กลายเป็นสินค้าส่งออกที่สำคัญ แซงหน้าข้าวที่เป็นสินค้าส่งออกหลักมานาน ไปเป็นที่เรียบร้อย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-